Il-migranti u r-rifuġjati jistennew fil-port ta' Katanja qabel ma jiġu identifikati mill-awtoritajiet Taljani u l-Frontex. L-influss tal-migranti u s-sigurtà tal-fruntieri esterni huma sfida għall-Ewropa. Kun af aktar dwar kif il-Parlament qed jindirizza s-sitwazzjoni. Fl-2015 kien hemm 1,83 miljun qsim illegali fil-fruntieri esterni tal-UE. Dan l-għadd naqas għal 150 114 fl-2018. Ir-rispons tal-UE għall-kriżi tal-migranti jinkludi miżuri biex issaħħaħ il-kontrolli fil-fruntieri tal-UE u tindirizza b'mod aktar effiċjenti l-applikazzjonijiet għall-asil It-tisħiħ tal-kontrolli fil-fruntieri In-nuqqas ta' kontrolli fil-fruntieri interni fiż-żona Schengen irid jimxi id f'id ma' miżuri ta' kumpens biex jissaħħu l-fruntieri esterni. Il-Membri tal-PE enfasizzaw il-gravità tas-sitwazzjoni f' riżoluzzjoni adottata f'April 2016 F'April 2017 daħlu fis-seħħ kontrolli sistematiċi fil-fruntieri esterni tal-UE fuq kull min jidħol fl-UE – inklużi ċittadini tal-UE. F'Ottubru 2017, il-Parlament ta l-appoġġ tiegħu għal sistema elettronika komuni biex jitħaffu l-kontrolli fil-fruntieri esterni taż-żona Schengen u biex jiġu rreġistrati l-vjaġġaturi kollha mhux ċittadini tal-UE. Wara votazzjoni fil-Parlament f'Lulju 2018, iċ-ċittadini mhux tal-UE li huma eżentati mir-rekwiżiti tal-viża se jkollhom jiksbu awtorizzazzjoni qabel ma jivvjaġġaw lejn l-UE. Żewġ aġenziji ġodda: Il-Gwardja Ewropea tal-Fruntiera u tal-Kosta u l-Aġenzija tal-UE għall-Asil F'Diċembru 2015, il-Kummissjoni Ewropea ressqet proposta biex tiġi stabbilita Gwardja Ewropea tal-Fruntiera u tal-Kosta bl-għan li ssaħħaħ il-ġestjoni u s-sigurtà tal-fruntieri esterni tal-UE u li tappoġġa l-gwardji nazzjonali tal-fruntieri. L-aġenzija l-ġdida, li tnediet f'Ottubru 2016, għaqqdet lill-Frontex u l-awtoritajiet nazzjonali responsabbli għall-ġestjoni tal-fruntieri. Hemm pjanijiet li sal-2027 l-aġenzija tingħata korp permanenti ta' 10 000 gwardjan tal-fruntiera Il-Membri appoġġaw ukoll proposta biex jissaħħaħ l- Uffiċċju Ewropew ta' Appoġġ fil-qasam tal-Asil (EASO) attwali, li se jsir l- Aġenzija tal-UE għall-Asil . L-Aġenzija tiffaċilita l-funzjonament tas-Sistema Ewropea Komuni tal-Asil u tgħin biex tiżgura konverġenza fil-valutazzjoni tal-applikazzjonijiet għall-asil madwar l-UE. Sir af aktar dwar il-proposti u l-pożizzjoni tal-Parlament. Il-Ftehim bejn l-UE u t-Turkija F'Marzu 2016, l-UE u t-Turkija laħqu ftehim dwar pjan biex jintemmu l-flussi ta' migrazzjoni irregolari mit-Turkija lejn l-UE . Iż-żewġ partijiet qablu li jiżguraw kundizzjonijiet imtejba ta' akkoljenza għar-rifuġjati fit-Turkija u li jiftħu toroq sikuri u legali lejn l-Ewropa għar-rifuġjati Sirjani. Tliet snin wara, il-wasliet irregolari issa huma 97 % anqas milli fil-perjodu ta' qabel il-ftehim. F'Lulju 2018, il-Parlament approva €500 miljun għall-edukazzjoni tat-tfal rifuġjati fit-Turkija. Ritorn aktar effiċjenti għall-migranti F'Settembru 2016, il-Parlament Ewropew approva proposta tal-Kummissjoni għal dokument tal-ivvjaġġar standard tal-UE biex jitħaffef ir-ritorn ta' ċittadini mhux tal-UE li jkunu qegħdin fil-pajjiż b'mod irregolari mingħajr passaport jew karti tal-identità validi. Sistema ta' Informazzjoni ta' Schengen qed tiġi msaħħa wkoll biex tgħin lill-pajjiżi tal-UE fir-ritorn ta' ċittadini mhux tal-UE b'residenza illegali lejn il-pajjiż tal-oriġini tagħhom. L-indirizzar tal-kawżi fundamentali tal-migrazzjoni Il-kunflitti, il-persekuzzjoni, it-tindif etniku, il-faqar estrem u d-diżastri naturali kollha jistgħu jkunu kawżi fundamentali għall-migrazzjoni. F'Lulju 2015, il-Membri tal-PE ħeġġew b'urġenza lill-UE tadotta strateġija fit-tul biex tgħin tiġġieled dawn il-fatturi. Sabiex jiġu indirizzati l-kawżi fundamentali tal-migrazzjoni, fis-6 ta' Lulju 2017, il-Membri tal-PE taw l-appoġġ tagħhom għal skema tal-UE li għandha l-għan li timmobilizza EUR 44 biljun f'investiment privat fil-pajjiżi ġirien u fl-Afrika. Għal aktar informazzjoni Il-ġestjoni tal-fruntieri esterni Servizz ta' Riċerka tal-Parlament Ewropew: il-kwistjoni tal-migrazzjoni Infografika: Il-migrazzjoni u l-asil Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF